લિઓપોલ્દને પોતાના ખભાનો ટેકો દેતાં ઓસ્કર “બરાબર છે, બરાબર છે, પણ આજે નહીં, હં? ફરી ક્યારેક.” એવું તેના કાનમાં ગણગણ્યો, અને તેને કામદારોથી દૂર લઈ ગયો. બીજા દિવસે ઓસ્કરે સ્પષ્ટ આરોપો સાથે ફોન ઉપર હેસીબ્રૂક અને બીજા લોકોનો સંપર્ક કર્યો. આ માણસ શરાબના નશામાં બૂમો પાડતો ફરે છે, લોકોને મારી નાખવાની ધમકીઓ આપતો ફરે છે. આ કોઈ મજૂરો નથી! આ બધા તો કુશળ કારીગરો છે જેઓ ગુપ્ત શસ્ત્રો બનાવવામાં સામેલ છે, વગેરે, વગેરે. અને હોસીબ્રૂક પોતે ભલે હજારો ખાણિયા કામદારોની હત્યા માટે જવાબદાર હોય, અને પોતે ભલે રશિયનો આવે ત્યારે યહૂદી મજૂરોને મારી નાખવામાં માનતો હોય. પરંતુ એવું ન બને ત્યાં સુધી તો એ પણ ઇચ્છતો હતો, કે હેર શિન્ડલરની આ ફેક્ટરીની ગણના ‘ખાસ કિસ્સા’ તરીકે કરવામાં આવે!